  Туспуктэм: Григорий Фомин Наталия Сильвестрова Удмуртиысь ёросъёсын Спортъя XXX элькун тол гурт шудонъёслы дасясько. Туэ шудонъёс 900-лэсь трос спортсменъёс пыриськозы. Со сярысь элькун тӧролэн но кивалтэтлэн пресс-службазы ивортӥз. Тренировкаоссы сярысь Дэри но Ува ёросъёсысь командаослэн огмуртъёссы веразы. Дэри ёрос командалэн капитанэз Александр Дмитриев гурт шудонъёсы трос пол пыриськылӥз ни. Со полиатлонъя Россиысь спортъя мастер луэ. Вормонъёсыз пӧлын полиатлонъя Россилэн чемпионатаз басьтэм зарни медаль, Дунне кубокын но ветеранъёс пӧлын дунне первенствоын – азвесь медаль. Озьы ик спортсмен гужем гурт шудонъёсын полиатлонъя ӵошатсконъёсын ньыль пол вормиз, тол гурт шудонъёслэн куать полэс азвесь призёрез луэ. « Милям командамы элькун тол шудонъёслэн ньыль полэс чемпионэз но 15 полэс призёрез. Командае куасэн бызьылонъя, биатлонъя, спортъя мастеръёс, куасэн бызьылонъя спортъя калыккуспо классъем мастер пырисько. Спортсменъёс вуоно стартъёслы рос-прос дасясько. Котькуд арня ёросын хоккеен, волейболэн, баскетболэн шудонъя, дартсъя ӵошатсконъёс ортчыло. 10-тӥ тулыспалэ Италмасын спортъя ёрос тол гурт шудонъёс радъяськозы » Александр Дмитриев, Дэри ёрос командалэн капитанэз Семьяослэн ӵошатсконъёсазы Дэри ёросысь Митрошинъёслэн семьязы пыриськоз. Соос тол шудонъёслэн чемпионъёссы но азвесь призёръёссы луо. Владимир Митрошин биатлонъя спортъя мастер но капчи атлетикая спортъя мастере кандидат. Ува ёросысь команда но шудонъёслы зол дасяське. Командалэн огмуртэз – Иван Эшмаков, Россиысь физической культурая но спортъя отличник, Удмуртиысь физической культурая но спортъя дано ужась. Солэн кивалтэмез улсын ёрос команда трос пол шудонъёслэн чемпионэз но призёрез луылӥз. « Куасэн бызьылӥсьёс котькуд шутэтскон нуналъёсы стартэ потало, ёрос но элькун ӵошатсконъёсы пырисько. Полиатлонистъёс но дасясько. 3-тӥ тулыспалэ ми дорын полиатлонъя Удмуртилэн первенствоез ортчоз – быдэс командамы отчы пыриськоз. Веретенниковъёслэн семьязы 4-тӥ тулыспалэ Кезэ семьяослэн ӵошатсконазы мыноз » Иван Эшмаков, Ува ёрос командалэн огмуртэз Пусъёно Веретенниковъёс Спортъя XI огъяросси тол гурт шудонъёсын вормизы. Туэ соос Можга ёросын ортчись шудонъёсы семьяослэн ӵошатсконъёсазы пыриськозы. Тодэ вайытом, гурт шудонъёс Можгаын 21-24 тулыспалэ ортчозы. Ӵошатсконъёс спортысь 11 амалъёсъя мынозы. Гурт шудонъёслы медальёс дасязы, соос вылын вылын шудонъёслэн талисманэз шушы луоз. Тегъёс: Спорт гуртшудонъёс Тол Удмуртия  